КъБР-м и цIыхубэ сурэтыщI Жылэ Анатолэ
Республикэм и гъуазджэм, щэнхабзэм хэлъхьэныгъэ ин хуэзыщIа сурэтыщI Iэзэ Жылэ Анатолэ «Къэбэрдей-Балъкъэрым и цIыхубэ сурэтыщI» цIэ лъапIэр мы махуэхэм къыхуагъэфэщащ. Абы илъэс зыбжанэ хъуауэ ЦIыхубэ творчествэмкIэ щэнхабзэ методикэ центрым и унафэщI къалэныр ирехьэкI.
Адыгэм и сурэтыщI нэхъ Iэзэхэм ящыщщ Жылэ Анатолэ, ауэ щыхъукIи къыхэгъэщыпхъэщ ар гугъуу къалъытэ графикэ жыпхъэм иту зэрылажьэр. Лъэпкъ тхыдэр, «Нарт» эпосыр, адыгэ IуэрыIуатэр, литературэр и лъабжьэу абы и Iэдакъэ къыщIэкIа лэжьыгъэхэм мэгъу къару яхэлъым ярейуэ узэIэпашэ.
Литературэм, гъуазджэм, лъэпкъ IэщIагъэхэм къызэрымыкIуэу гулъытэ ин хуещI, ахэр зэрегъапщэ, зэпелъыт, утыку кърехьэ. Жылэр зи унафэщI ЦIыхубэ творчествэмкIэ унэм самодеятельнэ ансамблхэм, сурэтыщIхэм, уэрэджыIакIуэхэм щадолажьэ, республикэм къыщызэрагъэпэщ дауэдапщэхэм жыджэру хэтщ.
«Щхьэж и зэфIэкI и дунейщ», — жиIауэ щытащ Къэзанокъуэ Жэбагъы. Жылэ Анатолэ и акъылымрэ и зэфIэкIымрэ къагъэщI дуней телъыджэр еншэщ, ар псэ къабзагърэ гу хуабагъкIэ псыхьащ. Арагъэнщ абы и IэдакъэщIэкIхэм ящIэлъ нэрымылъагъу къарум и щэхури.
Жылэм хуэфащэ дыдэу и цIэ къызэрыраIуа дамыгъэ лъапIэмкIэ дохъуэхъу. И зэфIэкI мыкIуэщIу, дэрэжэгъуэ щымыщIэу, и IэдакъэщIэкIхэм хуэфэщэн пщIэ ягъуэту иджыри илъэс куэдкIэ лъэпкъым хуэлэжьэну ди гуапэщ.
Дунейпсо Адыгэ Хасэ, Къэбэрдей Адыгэ Хасэ,
«Адыгэ псалъэ» газет, «Iуащхьэмахуэ» журнал.
